Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 5. prosincaa 2010.

41(52)2010.

Evanđelje Mt 3,1-12
Obratite se! Približilo se kraljevstvo nebesko!
Čitanje svetoga evanđelja po Mateju U one dane pojavi se Ivan Krstitelj propovijedajući u Judejskoj pustinji: »Obratite se jer približilo se kraljevstvo nebesko!« Ovo je uistinu onaj o kom proreče Izaija prorok: Glas viče u pustinji: Pripravite put Gospodinu, poravnite mu staze! Ivan je imao odjeću od devine dlake i kožnat pojas oko bokova; hranom mu bijahu skakavci i divlji med. Grnuo k njemu Jeruzalem, sva Judeja i sva okolica jordanska. Primali su od njega krštenje u rijeci Jordanu ispovijedajući svoje grijehe. Kad ugleda mnoge farizeje i saduceje gdje mu dolaze na krštenje, reče im: »Leglo gujinje! Tko li vas je samo upozorio da bježite od skore srdžbe? Donosite dakle plod dostojan obraćenja. I ne usudite se govoriti u sebi: 'Imamo oca Abrahama!' Jer, kažem vam, Bog iz ovoga kamenja može podići djecu Abrahamovu. Već je sjekira položena na korijen stablima. Svako dakle stablo koje ne donosi dobroga roda, siječe se i u oganj baca. Ja vas, istina, krstim vodom na obraćenje, ali onaj koji za mnom dolazi jači je od mene. Ja nisam dostojan obuće mu nositi. On će vas krstiti Duhom Svetim i ognjem. U ruci mu vijača, pročistit će svoje gumno i skupiti žito u svoju žitnicu, a pljevu spaliti ognjem neugasivim.«
Riječ Gospodnja.

Meditacija
Gospodine, trebam te
kao Učitelja,
trebam te svakodnevno.
Podari mi jasnoću savjesti,
koja jedina može osjetiti tvoga Duha.
Uši su mi gluhe,
ne mogu tvoje riječi slušati.
Moj pogled je zamagljen,
ne mogu raspoznati tvoje znakove.
Samo mi ti sluh možeš naoštriti,
moj pogled razbistriti,
a srce očistiti.
Nauči me do tvojih nogu sjediti
i tvoje riječi slušati. D.M.

IZ PUSTINJE SE RAĐA NOVI ČOVJEK (Mt 3,1-12)
Koji i kakav bi nam Ivan trebao u današnjoj pustinji? Što bi nam današnji Ivan poručio, na što bi nas pozvao kako bi se u nama dogodila preobrazba? Za čime današnji čovjek čezne? Nema dvojbe da želi bolje i smirenije vrijeme, ali kao da mu to nikako ne ide za rukom. Zašto današnjem čovjeku, koji je dosta pametan i moćan, ne uspijeva postići smirenje i zadovoljstvo?
Možda se na krivu "kartu" igra, krivo pokušava? Što danas znači poziv na obraćenje? Izgleda da nas, onako kako smo se do danas obraćali, nije uvelo u novi svijet niti u "kraljevstvo Božje". Još smo previše ljudski (u negativnom značenju), još smo uvijek dosta divlji. Zapravo, još se otimamo da postanemo ljudi po Božjoj slici i prilici. Nema dvojbe da mnogi u gradovima i selima doživljavaju neku vrstu pustinje u samima sebi. Tako izgleda da je pustinja u ljudskim srcima puno rasprostranjenija nego li pješčana pustinja. Kako izići iz te pustinje, odnosno kako se preobraziti u svojoj pustinji? Kako postati svjestan svoje pustinje i razloga koji su nas odveli u pustinju?
U pustinji, u krizi su ljudi podložni svim devijacijama, viđenjima, klanjanju zlatnom teletu, ali ih sve to može odvesti u smrt, a nikad u dolazak u "obećanu zemlju". Imamo li mi želju i sliku obećane zemlje? Ili želimo da nam bude ovako kako jest: sve su manje ljudi bratski međusobno, a više se ponašaju kao u vučjem čoporu (osobito u gradovima), bez ikakva bratstva i prijateljstva. Netko mora ustati, kao što je ustao sv. Ivan, i narugati se svim našim suvremenicima i pokazati novi put.
Treba nam netko pomoći da uočimo što nam treba odbaciti i što nam smeta na putu da u nas dođe Isus, da naše srce oplemeni božanska ljubav. Danas se mi kršćani moramo upitati postoji li u nama nešto od onoga što Isus prigovara farizejima: krstimo se, a ostajemo isti, ne obraćamo se. Na nama je izveden samo obred, ali se još nismo otvorili Božjem Duhu da u nama začne svojega sina. Čovjek je vrlo često ono što on želi. Što mi želimo biti? Nešto bolji, novi, očekujemo li još od Isusa da nas preporodi? Što očekujemo od Isusa? Nekada se činilo da smo kršteni u i po tijelu a duh nam je ostao nekršten, pa se radi toga širi duhovna pustinja.
Sv. Ivan Krstitelj je primjer obraćena čovjeka: potisnuti svoj egoizam, prohtjev za vlašću, moći, obožavanjem i kultom. Ivan je skroman, on sluša istinu i ne prilagođuje je svojim prohtjevima. Vrlo često je naša ljudska istina vrlo egoistična (subjektivna), pa taman nastojali da bude najčistija i najobjektivnija. Nas božanska istina spašava, a ne naša ljudska. Ljudska istina je relativna kao što smo mi relativni. Sad se mi vjernici nalazimo na Božjoj vijači (lopati) kako bi se odvojila pljeva od žita.
Ovo je milosno vrijeme, a ne kažnjeničko. Više puta i na razne načine Bog nas je vijao da nas pročisti. Nikada to nije kraj niti odbacivanje, nego pročišćenje i osvježenje. Prema Evanđelju svi udari u ljudskom životu nisu kažnjenički - Bog ljubi a ne kažnjava - nego pročišćenje za zdravije življenje. Izrael se rodio u pustinji, Mojsije je izrastao u vođu u pustinji, Ivan se preporodio u pustinji, Isus se povlači u pustinju i doživljava preobraženje.
Na životnom putu ima samo dvije varijante: ili umrijeti ili živjeti. Isus ulazi u ljudsku povijest da ju preobrazi, da joj dadne božansko lice. Put preobraženja je vrlo dug. Ipak je potrebno da se svake godine preobrazimo da bi spoznali Isusa. Ivan je upozoravao svoje suvremenike, a poziva i nas danas, ako želi spoznati Mesiju tada trebamo prihvatiti promjenu. Mi imamo poteškoća što bismo htjeli upoznati i primiti Mesiju, ali se ne mijenjati.
Novi svijet, novi čovjek, bolji svijet i čovjek nastaju tek ako se prihvati obraćenje. U ovome smislu svima nam je potrebno obraćenje. Potrebno nam je obraćenje života. Nije dovoljno samo obraćenje u glavi, potrebno je obraćenje u srcu. Potrebno nam je krštenje u Duhu. Duh je onaj koji mijenja dubinu ljudskog srca.
Marjan Jurčević

2. nedjelja došašća godine A (Mt 3,1-12)
Popričesna meditacija
Već je sjekira položena na korjen stablima... U ruci mu vijača, pročistit će svoje gumno...
O učinku Kristova došašća danas nam govore dvije slike: Ivan Krstitelj govori o oštrici koja je položena na korijen stabla koje ne donosi rod, a prorok Izaija o mladici koja izbija iz usahlog panja. I jedna i druga slika opomena su svima koji čekaju Gospodina. Prva govorio o obraćenju, a druga o vjernosti i ustrajnosti.
Pustinja je bila mjesto kušnji i pročišćavanja izraelskog naroda. Trebali su se očistiti od svih egipatskih idola. Čitav se naraštaj morao pročistiti tijekom punih četrdeset godina hoda pustinjom. To je značenje pustinje u kojoj Ivan propovijeda: Preko toga glasa Bog poziva svoj narod na obraćenje - da bi ljudi pripravili svoja srca za obnovu Saveza.
Gospodine! I danas nam dolaziš. Daješ nam ovo blagoslovljeno vrijeme da se pripravimo za Tvoj dolazak. Hoćeš nas upozoriti da još imamo vremena. Mnogi smo robovi različitih navika i zarobljeni raznim idolima. Pa, iako je sjekira položena na korjen, još nije kasno. Toliko se toga još može ispraviti, dogoditi. Neka nas ovaj poziv Glasa u pustinji nađe raspoložene na djelo obraćenja. Priredio: Dario Miletić

ADVENTSKA AKCIJA
Već dvije godine pred Božić u našem samostanu prikuplja se hrana i ostale osnovne potrepštine za ratne prognanike iz Bosne koji žive u Udbini. Radi se o ljudima u potrebi koji su bez zaposlenja i žive od socijalne pomoći.
Ovoj akciji pridružuje se i naša župa Srca Isusova na Voštarnici i samostan u Kraju.
Pozivamo sve ljude dobre volje da u naš samostan donesu brašno, šećer, ulje, suhomesnate proizvode, kavu, slatkiše i ostalu nekvarljivu hranu.
Hrana će se prikupljati do 15. prosinca kada će se odvesti u Župni ured u Udbini odakle će se dijeliti stanovništvu.

.Molitva za blagoslov
Uputite se. Uzmite sa sobom u život: vjeru ufanje i ljubav.
Držite se čvrsto i živite ove kreposti.
Tako ćete pripravljati put Gospodinu.
Uputite se.
Uzmite sa sobom, od Isusa Krista:
njegovu dobrotu i milosrđe.
Držite se čvrsto toga i svjedočit ćete ljubav Božju u Kristu Isusu.
Tako ćete pripravljati put Gospodinu.
Uputite se i uzmite sa sobom za sve ljude: solidarnost i čežnju za pravdom.
Držite se čvrsto toga i postupajte u vjeri.
Tako ćete pripravljati put Gospodinu.
I neka vas sve blagoslovi svemogući Bog, Otac, Sin i Duh Sveti. D.M.

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 5. XII. II. Došašća, Saba, Krispina
Ponedjeljak: 6. XII: Sv. Nikola misu u KATEDRALI U 11 sati predvodi Nadbiskup. Kod nas su mise u 7 i 19 sati.
Kateheza za odrasle u 19,45 sati
Utorak 7. XII. Ambrozije, Agaton - Pobožnost utorkom sv. Anti - molitva.
Nadbiskupsko sjemenište „Zmajević“ u čast BEZGREŠNE priređuje svečanost u SJEMENIŠNOJ DVORANI u utorak 7. XII. 2010. u 19 sati. Fra Ivo Peran: „U TEBE SE GOSPODINE UZDAM“
Srijeda 8. XII. BEZGREŠNO ZAČEĆE BLAŽENE DJ. MARIJE. Mise u SJEMENIŠTU u 11 h a na Puntamici u 10,30 i u 18 sati misu predvodi Nadbiskup Želimir Pulić
Četvrtak 9. XII. Valerija ; Radmila. Poslije naše večernje mise u 19 sati novinar HKR Domagoj Pejić predstavlja svoju knjigu „SANTO SUBITO“ Sijećanje na Ivana Pavla II koju možete kupiti po promotivnoj cijeni-
Petak 10. XII. GOSPA LORETSKA. - KLANJANJE
Misa u KATEDRALI za prvog HRVATSKOG predsjednika Franju Tuđmana u 18 sati
MISA u ARBANASIMA U CRKVI Gospe Loretske u 18 sati
Subota 11. XII. Damiz, Damir
Nedjelja 12. XII. III. Došašća - NEDJELJA CARITASA
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

MISIJSKA ZAJEDNICA MOLI I POMAŽE MISIONARE. Naša zajednica moli i pomaže fra Iliju. Obavijest novim kumovima: 50 € za za osnovnu školu, 100 € za srednju i 300 € za studente.
KUMOVI mogu predati uplate osobno u našim župama i samostanima ili u ZADRU osobno ili preko žiro računa: Hypo Alpe-Adria Bank d. d., Zagreb: 2500009-1101027824 s naznakom da je to za fra Iliju Barišić "kumstvo".

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)